paragraph_text: Oblik tijela mu je bio sličan kao i kod današnjih plamenaca, samo su mu nožni prsti bili malo manji. Po strukturi stopala sličniji je ždralovkama nego plamencima. Zbog nepotpunih nalaza, visina (najvjerojatnije oko 1.5 metara) i raspon krila se ne mogu još odrediti, ali ipak se zna da je bio jedan od najvećih ljudima poznatih plamenaca. Vrlo je vjerojatno da je bio više prilagođen životu u plitkoj vodi ili na kopnu.